b'\n_START_ARTICLE_\nCastell d\'Esparreguera (Esparreguera)\n_START_SECTION_\nDescripci\xc3\xb3\n_START_PARAGRAPH_\nRestes situades a la dreta del Llobregat, a la sortida del congost del Cairat, al lloc del dip\xc3\xb2sit de la col\xc3\xb2nia Sed\xc3\xb3, al sud de Santa Maria del Puig, separada d\'aquesta pel torrent del Puig, un declivi de terreny que se salva sense massa dificultats, prop de la desembocadura del riu Llobregat._NEWLINE_El Castell d\'Esparreguera dominava per un costat el riu Llobregat, i per l\'altre el cam\xc3\xad que anava a Monistrol. Les \xc3\xbaniques restes visibles del castell s\xc3\xb3n un mur i una volta._NEWLINE_Respecte al mur \xc3\xa9s possible que es tracti de l\'antiga muralla del castell, per\xc3\xb2 les seves restes van ser destru\xc3\xafdes quan hom bast\xc3\xad en el segle XX el dip\xc3\xb2sit d\'aigua de la f\xc3\xa0brica Sed\xc3\xb3, situada a sota del mateix._NEWLINE_El mur \xc3\xa9s tot ell bastit amb unes belles carreuades rom\xc3\xa0niques, amb carreus de mida petita i mitjana i de forma rectangular en la seva cara exterior, en una modalitat molt caracter\xc3\xadstica del primer rom\xc3\xa0nic. Fa uns 4 metres de llarg i 0,9 metres de gruix. Destaca la seva similitud amb la muralla del castell d\'Erampruny\xc3\xa0._NEWLINE_El mur evidencia una reforma substancial del castell que sembla que es podria datar cap a mitjan segle XI; aleshores es podria atribuir a Bernat de Gurb o algun dels seus successors immediats.\n_START_SECTION_\nHist\xc3\xb2ria\n_START_PARAGRAPH_\nEl primer esment d\'Esparreguera \xc3\xa9s del 899. En donen not\xc3\xadcia el pare Ribas i el pare Pasqual, en una escriptura de donaci\xc3\xb3 d\'unes vinyes al monestir de Santa Cec\xc3\xadlia de Montserrat, situades "als confins del castell de Gu\xc3\xa0rdia, prop d\'Esparreguera". Evidentment, aquest castell havia de ser l\'actual castell d\'Esparreguera._NEWLINE_El castell \xc3\xa9s esmentat el 963, quan San\xc3\xa7a f\xc3\xa9u donaci\xc3\xb3 al monestir de Santa Cec\xc3\xadlia de l\'esgl\xc3\xa9sia de Santa Coloma, del terme del castell d\'Esparreguera._NEWLINE_Quan es va reconquerir el sector despr\xc3\xa9s de l\'expedici\xc3\xb3 de l\'expedici\xc3\xb3 d\'Almansor, el comte Borrell II assign\xc3\xa0 l\'indret a Berenguer d\'Esparreguera, per tal que bast\xc3\xads un castell (any 985 o poc despr\xc3\xa9s). Berenguer devia construir el castell vora el marge dret del Llobregat, sobre el Puig, lloc idoni per a vigilar les incursions dels sarra\xc3\xafns del cant\xc3\xb3 del Pened\xc3\xa8s. Aleshores hi havia poblaci\xc3\xb3 al lloc conegut com la Gorgon\xc3\xa7ana; i a l\'extrem nord-est del terme ja hi hauria el castell m\xc3\xa9s tard anomenat "de les Espases", tamb\xc3\xa9 incl\xc3\xb2s en la senyoria del mateix Berenguer, la senyoria dels castells de les Espases i Esparreguera o la dels castells d\'Esparreguera i les Espases, a partir de la fi del segle XII._NEWLINE_L\'any 1188 era senyor d\'Esparreguera en Ramon de Gu\xc3\xa0rdia, qui deix\xc3\xa0 el castell en testament a Guillem de Claramunt. L\'any 1229 el castell pass\xc3\xa0 a mans dels vescomtes de Cardona, a trav\xc3\xa9s de Guillem de Cardona que va esdevenir senyor del castell d\'Esparreguera i de les Espases. _NEWLINE_Bernat de Sitjar, fill de Pere de Sitjar (comprador el 1304), en feu venda als Sacosta l\'any 1308. Aquests el vengueren a Ramon de Tous, qui, al seu torn, el vengu\xc3\xa9 l\'any 1351 al prior de Montserrat, Jaume de Vivers, darrera senyoria exercida sobre la fortalesa. La baronia d\'Esparreguera s\'exting\xc3\xad durant el govern de l\'abat Dom\xc3\xa8nec Filgueira. El cop mortal per al castell esdevingu\xc3\xa9 l\'any 1812 amb l\'abolici\xc3\xb3 dels drets senyorials. El monestir el conserv\xc3\xa0 fins a la desamortitzaci\xc3\xb3 de Mendiz\xc3\xa1bal de 1836 .'